**Forslag til refleksjonsspørsmål for bruk i skolen**

Nedenfor har vi laget spørsmål som kan egne seg til refleksjon i kollegiet. Plukk de spørsmålene dere finner relevant for deres skole, og bruk dem som dere ønsker. Noe kan være lurt å bruke som en intro før dere ser foredraget, noe kan være fint å bruke undervegs, mens andre spørsmål egner seg best som etterarbeid. Bruk av IGP-metoden kan være en fordel for flere av spørsmålene.

Intro ved Erik:

* 1. Hvordan har vår praksis utviklet seg på skolemiljøområdet de siste tre og et halvt årene? Beskriv.
  2. Hva lykkes dere med på skolemiljøområdet på deres skole? Bruk Ringstadbekkrysset:

|  |  |
| --- | --- |
| Hva er bra? | Hvorfor er det bra? |
| Hva kan bli bedre? | Hvordan kan det bli bedre? |

* 1. Hvilket barne-/elevsyn har jeg, og hvordan påvirker dette min praksis? Har mine kolleger det samme elevsynet som meg? Hvilke konsekvenser kan dette ha for skolen vår? Hvordan jobber vi med elevsynet på skolen? Hva kjennetegner det elevsynet vi faktisk *har* (ikke det vi ønsker å ha)? Hva kan bidra til å enten svekke eller opprettholde et godt elevsyn? Hva kan rektor forvente at vi som arbeider på skolen skal ha av felles elevsyn?
  2. Hva gjør jeg for at elevene skal føle seg trygge på meg?
  3. Hvordan lar vi elevene bli hørt/medvirke når vi arbeider med skolemiljø hos oss? Hvordan kan rektor og ansatte sikre at dette blir gjort i praksis?
     1. På skolenivå? For eksempel ved elevrådet - i så fall hvordan? Beskriv.
     2. På klassenivå? For eksempel klassens time eller lignende - i så fall hvordan? Beskriv.
     3. På individnivå? For eksempel når vi undersøker, når vi utarbeider tiltak, når vi evaluerer tiltak - i så fall hvordan? Beskriv.

Del 1 Kartlegging og observasjon av læringsmiljø med Guttorm:

* 1. Hvordan vil du beskriver gruppen du leder (klassen du er mest i) som helhetlig gruppe? Har andre voksne i klassen den samme beskrivelsen? Hvilke styrker har gruppen? Hvilke svakheter har gruppen?
  2. Hvordan kartlegger vi særskilt sårbare elever? Når gjør vi dette? Hvordan plukker vi opp om et barn eller ungdom blir sårbar fortløpende?
  3. Hvilke elever i klassen er "populære"? Er disse godt likt? Hva slags makt/påvirkningskraft har de, og hvordan bruker de den? Hvordan kan vi starte arbeidet med å hjelpe negative, populære ledere, til å bli mer inkluderende?
  4. Se filmen "Venner på skolen". Hvordan snakker vi med elevene om vennskap? Ulike typer venner og bestevenner; snakker vi med elevene og foreldrene om dette? Hvordan kan vi bruke denne filmen sammen med elevene? Har teamet rundt klassen en felles holdning til vennskap? Hvordan er denne? Hvordan jobber vi på skolen for å bygge gode vennskapsrelasjoner blant elevene? Hvilke faktorer skaper hindringer i arbeidet med gode vennskapsrelasjoner? Hvordan ønsker jeg å jobbe for å styrke vennskapsrelasjoner i min klasse?
  5. Har vi elever som har høy risiko for å bli utestengt? Har vi elever i klassen som er i ytterkanten av normalfordelingskurven som Guttorm viser? Har vi elever med høy aggresjon og lav grad av tilpasning (til høyre i figuren), og hvordan kan vi hjelpe disse elevene ett steg nærmere for å oppleve mer livsmestring? Har vi elever med ingen aggresjon og høy grad av tilpasning, som vi kanskje glemmer av og til (til venstre i figuren), og hvordan kan vi hjelpe disse elevene ett steg nærmere for å oppleve mer livsmestring? Bruker dere kunnskap fra normalfordelingskurven når dere snakker om klassemiljø, for å sikre at dere «ser» alle elever - spesielt de stille elevene (til venstra i kurven som Guttorm viser til).
  6. Hvordan fanger dere opp risikoen for utenforskap hos enkeltelever før utenforskap er et faktum? Hvilke verktøy har dere i verktøykassa for å forebygge utenforskap?
  7. Hva kjennetegner skolen praksis for kartlegging og observasjon/undersøkelser når man får en mistanke om, eller kjennskap til at en elev ikke har det trygt og godt? Hvilke verktøy har vi for å kartlegge og/eller observere samspill på skolen vår? Hvordan bruker vi dette? Har vi et system for å kartlegge og observer på skolen? Hvis dere bruker sosiometriske målinger – hvor ofte bør dere gjør dette?
  8. Bruk hva du tenker om det sosiale samspillet i klassen.
     1. Skriv for deg selv: hvem antar du at har *mange* gjensidige relasjoner? Hvem antar du at har *få* elever som ønsker å være sammen med han/hun? Hvem antar du at har *ingen* elever som ønsker å være sammen med han/hun?
     2. Snakk med de andre i teamet om det dere har svart over. Har dere de samme antagelsene?
     3. Bestem hvilken kartlegging dere skal gjøre i klassen, og forbered denne.
     4. Når dere har gjennomført kartleggingen, sjekk om det stemmer med antagelsene deres.
     5. Hvordan følger dere opp det dere har avdekt? Hvordan vil dere håndtere det?
  9. Hva kan hindre oss i å gripe inn i en situasjon som vi observerer? Kjenner vi oss igjen i det Guttorm snakker om (rundt 28 minutt i foredraget)? Hva kan vi gjøre med dette?
  10. Hva tenker dere om inngripenen som Guttorm foreslår "Jeg så hva du gjorde/hørte hva du sa/så det blikket. Hadde du gjort/sagt det mot meg, så hadde jeg ikke likt det. Så slutt"? Hva er fordelen/ulempen med å bruke dette utsagnet? Hvordan antar dere at dette ville fungert i din gruppe? Hva med overfor elever på andre trinn som du ikke har relasjon til fra før? Evt. elever som du har en negativ relasjon til?
  11. Er det moralsk forsvarlig å konstruere en situasjon når vi har mistanke om noe, for å observere det som skjer («catch them being bad»)? (jf. Guttorm 37 minutt i foredraget).
  12. Hvilke blinde flekker har vi på skolen? Hvor er det vi voksne ikke er til stede? Har vi oversikt over hvor det er mest risiko for at krenkelser kan skje? Er det voksne på disse plassene? Kan vi innhente informasjon fra elevene om dette? (50 minutt)
  13. Kan observasjonsverktøyene Guttorm viser fra Trygg i fellesskap (51-55 minutt i foredraget) være nyttig for oss? Er det andre verktøy på Trygg i fellesskap som kan være nyttige? Hva kan være en god observasjonsarena og når bør vi observere? Hvem observerer? Når/i hvilke situasjoner gjør vi dette? Hvor mange observerer, og hvilke roller har de ulike? Hvor mye tid bruker vi?
  14. Hva er forskjellen på en systematisk observasjon og «vanlig» inspeksjon?

Del 2: Asymmetrisk kommunikasjon i gruppeledelse med Guttorm (1:16:30)

* 1. Hvordan utfordrer elever i vår klasse vår autoritet? Er det noen som utfordrer alles autoritet, eller kun enkelte av de voksne i klassen? Hvordan håndterer vi dette?
  2. Tenk på en situasjon når autoriteten din har blitt utfordret - hvordan reagerer jeg når dette skjer?
  3. Hva legger du i dempende og konfronterende kommunikasjon/stil? Når er vi dempende? Når er vi konfronterende?
  4. Hva tenker du om teknikken (dempingen) som Guttorm beskriver, som hverken er ignorering eller konfrontasjon? (rundt 1:04:00)
  5. Hvilke valg hos den voksne ligger til grunn for å dempe eller konfrontere, når elever utfordrer? Hvordan planlegger dere, om dere skal være konfronterende? (rundt 1:06:30) Om dere skal være konfronterende, er det den voksnes følelser, eller er det bevisste valg som ligger til grunn for konfrontasjonen? Hvordan kan vi jobbe systematisk med dette på vår skole?
  6. Hva slags kommunikasjon/lederstil tåler de ulike elevene vi har i klassen? Kan ses i sammenheng med normalfordelingskurven, og kartlegging av særskilt sårbare elever. Gjennomfører dere undersøkelser for å avdekke hvilken påvirkning de voksne har på skolemiljøet?
  7. Hva tenker du om det Guttorm sier "Jeg hører hva du sier. Dette skal vi snakke om (tidspunkt/dag/senere)" (rundt 1:07:50)? Kan en slik markering fungere for dere?

Avsluttende refleksjoner

* 1. Nevn tre ting du ønsker å ta med det videre i teamet ditt/på skolen din. Hvordan kan dere jobbe med dette i kollegiet/på teamet? Alle noterer på gullapper, som leveres til ledelsen.
  2. Hvordan ønsker vi å bruke kunnskapen vi har fått i dag på vår skole? Er det noe vi kan bruke videre i hverdagen?
  3. Case: Kåre går ofte i gangene når det er undervisning. Han forlater timene eller blir ikke med inn fra starten av. Han reagerer med irritasjon, sinne og stikker av når de voksne forsøker å få han med til timene. I friminuttene er han ofte involvert i negative hendelser. Han blir utestengt, og han krenker andre med terging som eskalerer. Han har også en medelev som er med på dette. Kåre mener medeleven er hans eneste venn. Dette selv om de møtes lite på fritiden.
     1. Hvordan kan dere kartlegge om Kåre er særskilt sårbar? Evt. hvor befinner han seg i normalfordelingskurven? Hvilke føringer legger dette i så fall for skolens videre arbeid?
     2. Hvordan kan dere bruke det Guttorm har snakket om (kartlegging og systematisk observasjon), for å avdekke hva som påvirker Kåres situasjon?